CELEX: 32017R2368
Language: ro
Date: 2017-12-18 00:00:00
Title: Regulamentul de punere în aplicare (UE) 2017/2368 al Comisiei din 18 decembrie 2017 de modificare a Regulamentului de punere în aplicare (UE) 2017/325 de instituire a unei taxe antidumping definitive la importurile de fire de mare rezistență din poliester originare din Republica Populară Chineză în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului

19.12.2017   
            
            
               RO
            
            
               Jurnalul Oficial al Uniunii Europene
            
            
               L 337/24
            
         REGULAMENTUL DE PUNERE ÎN APLICARE (UE) 2017/2368 AL COMISIEI
   din 18 decembrie 2017
   de modificare a Regulamentului de punere în aplicare (UE) 2017/325 de instituire a unei taxe antidumping definitive la importurile de fire de mare rezistență din poliester originare din Republica Populară Chineză în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (4),
   întrucât:
   
               (1)
            
            
               Prin Regulamentul de punere în aplicare (UE) 2017/325 (2), Comisia a instituit o taxă antidumping definitivă la importurile de fire de mare rezistență din poliester originare din Republica Populară Chineză în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului.
            
         
               (2)
            
            
               Cu toate acestea, Regulamentul de punere în aplicare (UE) 2017/325 nu a prevăzut posibilitatea ca societățile care nu au exportat firele de mare rezistență din poliester în cursul perioadei de anchetă inițiale să solicite o reexaminare prin care să se stabilească dacă pot face obiectul nivelului taxei instituit pentru societățile cooperante neincluse în eșantion.
            
         
               (3)
            
            
               Această reexaminare s-ar putea efectua în cazul în care Comisia primește, din partea unui nou exportator sau producător din țara exportatoare în cauză, suficiente elemente de probă din care să reiasă că acesta: 1. nu a exportat produsul în cursul perioadei de anchetă pe care s-au bazat măsurile; 2. nu este afiliat niciunui exportator sau niciunui producător care face obiectul măsurilor instituite; și 3. fie a exportat efectiv mărfurile în cauză, fie îi incumbă o obligație contractuală irevocabilă de export al unei cantități semnificative în Uniune după încheierea perioadei de anchetă.
            
         
               (4)
            
            
               Prin urmare, este oportun să se modifice Regulamentul de punere în aplicare (UE) 2017/325 în consecință, pentru a le permite noilor exportatori posibilitatea de a solicita o astfel de reexaminare.
            
         
               (5)
            
            
               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036.
            
         
               (6)
            
            
               Având în vedere cele de mai sus, articolul 1 din Regulamentul de punere în aplicare (UE) 2017/325 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   La articolul 1 din Regulamentul de punere în aplicare (UE) 2017/325 se adaugă următorul alineat (5), după cum urmează:
   
      „(5)   În cazul în care orice parte din Republica Populară Chineză prezintă probe suficiente Comisiei că:
      
                  (a)
               
               
                  nu a exportat mărfurile descrise la alineatul (1), originare din Republica Populară Chineză, în cursul perioadei de anchetă inițiale (1 iulie 2008-30 iunie 2009);
               
            
                  (b)
               
               
                  nu este afiliată niciunui exportator sau producător care face obiectul măsurilor instituite prin prezentul regulament; și
               
            
                  (c)
               
               
                  fie a exportat efectiv mărfurile descrise la alineatul (1), fie îi incumbă o obligație contractuală irevocabilă de export al unei cantități semnificative în Uniune după încheierea perioadei de anchetă inițiale,
               
            Comisia poate modifica anexa I pentru a atribui părții respective taxa aplicabilă producătorilor cooperanți neincluși în eșantion, și anume 5,3 %.”
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 decembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 21.
   
      (2)  Regulamentul de punere în aplicare (UE) 2017/325 al Comisiei din 24 februarie 2017 de instituire a unor taxe antidumping definitive la importurile de fire de mare rezistență din poliester originare din Republica Populară Chineză în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 49, 25.2.2017, p. 6).